KOMISIJOS REGLAMENTAS (EB) Nr. 767/2006
2006 m. gegužės 19 d.
iš dalies keičiantis Komisijos reglamentą (EB) Nr. 1081/1999, įvedantį importuojamų ne skersti skirtų kai kurių aukštikalnių ir kalnų veislių bulių, karvių ir telyčių tarifų kvotas ir numatantį jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalį,
kadangi:
(1)
Komisijos reglamente (EB) Nr. 1081/1999 (2) daugiamečiu pagrindu numatytas kai kurių gyvų galvijų importo tarifinės kvotos atidarymas ir administravimas.
(2)
Europos bendrijos ir Jungtinių Amerikos Valstijų susitarime pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) (3), patvirtinto Tarybos sprendimu 2006/333/EB (4), XXIV:6 ir XXVIII straipsnius nuo 2006 m. liepos 1 d. numatyta suderinti importo tarifinę kvotą, kaip nustatyta Reglamente (EB) Nr. 1081/1999.
(3)
Be to, atsižvelgiant į pagal šią kvotą importui skirtą turimą kiekį ir siekiant supaprastinti kvotos administravimą, reikėtų panaikinti antrąją kvotos dalį, numatytą Reglamento (EB) Nr. 1081/1999 9 straipsnyje.
(4)
Todėl Reglamentą (EB) Nr. 1081/1999 reikėtų atitinkamai iš dalies pakeisti.
(5)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1081/1999 iš dalies keičiamas taip:
1)
Ketvirtojoje 1 straipsnio 1 dalies lentelės „Kvotos dydis (galvijų skaičius)“ skiltyje:
a)
serijos numerio 09.0001 eilutėje „5 000“ pakeičiami „710“;
b)
serijos numerio 09.0003 eilutėje „5 000“ pakeičiami „711“;
2)
2 straipsnio 1 dalis pakeičiama taip:
„1. 1 straipsnio 1 dalyje numatytos dvi kvotos dalys atitinkamai dalijamos į dvi dalis - 500 ir 210 galvijų (serijos numeris 09.0001), ir į 500 ir 211 galvijų (serijos numeris 09.0003).
a)
Pirmoji kiekvienos kvotos dalis paskirstoma Bendrijos importuotojams, kurie gali pateikti įrodymų, kad per 36 mėnesių laikotarpį iki atitinkamų importo metų pradžios jie importavo gyvūnus pagal kvotą, kurios serijos Nr. 09.0001 ir (arba) 09.0003.
Tačiau valstybės narės referenciniu kiekiu gali laikyti tą kiekį, kuris buvo numatytas pagal ankstesnių importo metų importo teises ir kuris nebuvo paskirtas dėl kompetentingos nacionalinės institucijos administracinės klaidos, bet į kurį importuotojas būtų turėjęs teisę.
b)
Antroji kiekvienos kvotos dalis paskirstoma importuotojams, kurie gali pateikti įrodymų, kad per 12 mėnesių laikotarpį iki atitinkamų importo metų pradžios jie iš trečiųjų šalių importavo ne mažiau kaip 75 gyvus galvijus, kurių KN kodas 0102.“;
3)
9 straipsnis išbraukiamas.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 19 d.